*GRANTOVÝ PROGRAM NA ROK 2018*

## 

## **Pravidlá a kritériá**

### Oblasti podpory

(určené podľa zákonom stanovenej špecifikácie použitia % dane):  
➢ Ochrana a podpora zdravia, prevencia  
➢ Podpora a rozvoj telesnej kultúry  
➢ Poskytovanie sociálnej pomoci  
➢ Zachovanie kultúrnych hodnôt  
➢ Podpora vzdelávania  
➢ Ochrana a tvorba životného prostredia  
➢ Ochrana ľudských práv

### Pravidlá pre projekt:

Tieto pravidlá sa aplikujú pri posudzovaní toho, či sa projekt kvalifikuje na podporu za predpokladu, že zodpovedá niektorej s vyššie uvedených podporovaných oblastí.

Podporené nebudú projekty/akcie:

* zamerané na úzku uzavretú skupinu alebo ak nie sú verejnoprospešného charakteru
* športoviská a detské ihriská, verejne a bez obmedzenia neprístupné (v areáli školy, na ohradenom súkromnom pozemku)
* bez aktívneho zapojenia dobrovoľníkov (čisto dodávateľské projekty)
* infraštrukturálne projekty (kanalizácie, cesty a pod.)
* mimo regiónu
* prinášajúce prospech iba realizátorom alebo zveľaďujúce súkromný majetok
* zamerané ideologicky, extrémisticky, v rozpore s morálkou alebo korektným správaním
* požadujúce preplatenie nákladov na cestovné a občerstvenie

Podporený projekt musí:

* mať komunitný charakter, teda aktívne zapojiť čo najväčší počet členov komunity
* mať verejnoprospešný charakter - byť prínosný pre širokú otvorenú komunitu resp. poskytnúť možnosť účasti bez neprimeraných obmedzení v prípade špecifickejších cieľových skupín; prispievať k zbližovaniu obyvateľov a rozvoju komunitných aktivít
* byť realizovaný v malokarpatskom regióne, kde REVIA pôsobí
* podnietiť spoluprácu viacerých subjektov z viacerých sektorov spoločnosti (občania, samospráva, mimovládne organizácie, podnikateľský sektor)
* spĺňať charakter neziskovosti
* obsahovať vklad dobrovoľníckej práce
* mať viaczdrojové financovanie – okrem nadácie REVIA a vlastného vkladu žiadateľa sa musia podieľať ďalšie subjekty finančným či nefinančným vkladom
* obsahovať popis, ako bude projekt zverejnený/propagovaný a v rámci toho, ako bude zabezpečené, že bude zviditeľnená podpora REVIE
* podaný v elektronickej forme na určenom tlačive Žiadosť o finančný príspevok ([www.revia.sk](http://www.revia.sk))

Rovnaký projekt možno podporiť v jednom roku iba raz.

Predkladateľmi projektov môžu byť:

* Občianske združenia, neziskové organizácie, nadácie, spolky z regiónu
* Aktívni občania a neformálne skupiny občanov
* Samosprávy miest a obcí, pokiaľ je aktívna spolupráca s MVO alebo neformálnou skupinou už pri predložení projektu
* Verejnoprospešné inštitúcie (múzeá, galérie, knižnice, CVČ, ...)

Jeden subjekt môže predložiť v jednom grantovom kole iba jeden projekt.

Žiadateľ musí:

* byť právne, odborne spôsobilý zrealizovať projekt
* mať splnené všetky zmluvné záväzky voči REVII z minulosti
* dodať na požiadanie kancelárie REVIE všetky doplňujúce dokumenty súvisiace so schváleným projektom v elektronickej alebo tlačenej forme (napr. štatút, IČO, bankový účet a pod. - dokumenty sú uvedené aj v žiadosti)

### Kritériá

***Štandardná úroveň podpory*** *je určená* pre opakované projekty, teda žiadatelia boli podporení s rovnakým alebo podobným projektom/aktivitou už v minulosti.

Maximálna výška podpory: **300 €**

***Rozšírená úroveň podpory*** *je určená* pre nové projekty; taký projekt doposiaľ nebol podporený (nie je to rovnaký/podobný projekt alebo opakovaná aktivita pre rovnakú/podobnú cieľovú skupinu a rovnaké miesto realizácie). Grantová komisia môže doporučiť projekt na Rozšírenú úroveň, ak sa jedná o v minulosti podporeného žiadateľa a projekt, ktorý je však určený pre novú cieľovú skupinu alebo lokalitu alebo je poňatý inovatívne.

Nový žiadateľ je povinný konzultovať žiadosť pred podaním.

Maximálna výška podpory: **600 €**

***Prémiová úroveň podpory*** *je určená* pre nové projekty, ktoré

* sú inovatívne, teda prinášajú nové myšlienky, či už tematicky alebo spôsobom realizácie alebo majú významný dopad na formovanie a aktívne zapojenie komunity v rámci priorít REVIE
* majú významný potenciál tematicky osloviť ďalších darcov
* majú potenciál na dlhodobú udržateľnosť
* vytvárajú priestor (sú otvorené) pre aktívne zapojenie REVIE pri ich realizácii, teda realizátor súhlasí, že
  + REVIA bude priebežne dozerať na kvalitu realizácie, čiže pomáhať s finančným a projektovým manažmentom (podľa miery kompetencie realizátora, vzájomne dohodnutou formou a spôsobom),
  + sa dohodne s REVIOU na spôsobe spoločného získavania ďalších finančných alebo nefinančných zdrojov od ďalších darcov (spoločný fundraising). V tomto prípade môže REVIA zľaviť z podmienky viaczdrojového financovania,
  + pripraví a zrealizuje spolu s REVIOU Komunikačný plán, zameraný tak na propagáciu samotnej akcie, ako aj oslovenie ďalších darcov (v rámci vyššie uvedeného spoločného fundraisingu)

Každý žiadateľ je povinný konzultovať žiadosť pred podaním.

Maximálna výška podpory: **2000 €** na projekt, z toho do 500 € vyhradené na PR, spoločný fundraising a aktívnu účasť REVIE.